REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/365-15

20. septembar 2015. godine

B e o g r a d

Z A P I S N I K

30. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 18. SEPTEMBRA 2015. GODINE

Sednica je počela u 14,30 časova.

Odbor je, u skladu sa članom 42. stav 4. Poslovnika Narodne skupštine, održao sednicu van sedišta Narodne skupštine, u Opštini Bačka Topola. Finansijsku pomoć za održavanje 30. sednice Odbora van sedišta je pružio Program Ujedinjenih nacija za razvoj (UNDP) kroz projekat „Jačanje nadzorne funkcije i javnosti rada Narodne skupštine Republike Srbije“.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Zoran Antić, Milan Kovačević, Miodrag Nikolić, Žarko Bogatinović, Milija Miletić, Marjana Maraš, Jovan Marković, Velimir Stanojević, Arpad Fremond i Sabina Dazdarević kao i Vladan Milošević i Dejan Nektarijević, zamenici članova Odbora.

Sednici nisu prisustvovali članovi Odbora: Jasmina Obradović, Veroljub Matić, Đorđe Stojšić, Goran Ćirić, Milan Korać i Dušan Petrović.

Pored članova Odbora sednici su prisustvovali: predstavnici Ministarstva poljoprivrede i zaštite životne sredine: Atila Juhas i Zoran Rajić, državni sekretari, Mladen Mladenović, v.d. pomoćnik ministra, Sektor za pravne i normativne poslove, Gabor Kišlinder, predsednik Opštine Bačka Topola, Janoš Žemberi i Jožef Silađi, članovi gradskog veća Opštine Bačka Topola, Miladin Nešić, ombudsman Opštine Bačka Topola, Nenad Budimović, sekretar Udruženja za poljoprivredu, prehrambenu industriju, šumarstvo i vodoprivredu Privredne komore Srbije, predstavnici lokalne samouprave i lokalnih udruženja i asocijacija zemljoradnika kao i predstavnici sredstava javnog informisanja.

Većinom glasova usvojen je sledeći

D n e v n i r e d

1. Razmatranje Informacije o radu Ministarstva poljoprivrede i zaštite životne sredine za period jul-septembar 2014. godine (broj 02-1862/15 od 20.jula 2015. godine);
2. Razmatranje informacije o Nacrtu pravilnika o malim proizvođačima kao subjektima u poslovanju hranom životinjskog i biljnog porekla;
3. Problemi poljoprivrednih proizvođača u vezi sa plaćanjem doprinosa za penzijsko i invalidsko osiguranje;
4. R a z n o.

Pre prelaska na prvu tačku dnevnog reda, Marijan Rističević je dao reč Gaboru Kišlinderu, predsedniku Opštine Bačka Topola, koji je pozdravio sve prisutne i zahvalio se Odboru za poljoprivredu, šumarstvo i vodoprivredu zbog održavanja sednice u njihovom mestu.

Prva tačka dnevnog reda- **Razmatranje Informacije o radu Ministarstva poljoprivrede i zaštite životne sredine za period jul-septembar 2014. godine (broj 02-1862/15 od 20.jula 2015. godine)**

U uvodnim napomenama, Informaciju o radu ministarstva predstavio je državni sekretar Zoran Rajić ukazavši na zakonodavnu aktivnost u trećem kvartalu prošle godine i tom prilikom informisao je članove Odbora o raspodeli više od 15 miliona dolara pomoći poljoprivrednim proizvođačima, koja će biti povećana ove godine, zahvaljujući FAO - Organizaciji za hranu i poljoprivredu UN-a. On se osvrnuo i na aktivnost pojedinih uprava u izveštajnom periodu, posebno Uprava za vode, Uprave za agrarna plaćanja i na rad inspekcijskih službi. Avgusta 2014. godine je usvojena i Strategija poljoprivrede i ruralnog razvoja Republike Srbije (2014-2024 godina). Takođe, u datom periodu se radilo na Zakonu o izmenama i dopunama zakona o podsticajima u poljoprivredi i ruralnom razvoju, Zakonu o finansiranju i obezbeđenju finansiranja poljoprivredne proizvodnje i Zakonu o jakim alkoholnim pićima.

Predsednik Odbora Marijan Rističević je izneo primedbe na rad Uprave za zaštitu bilja, odnosno nepostojanje kontrole na GMO u proizvodnji semena, kao i na rad Uprave za zemljište kada je u pitanju zloupotreba državnog poljoprivrednog zemljišta. Predsednika Odbora je zanimalo koji sektori u ministarstvu vode računa o javnim skladištima i koliko je podignuto robnih zapisa. Po njegovim rečima, izveštaj ministarstva ne sadrži mnogo podataka o radu Uprave za veterinu, a takođe u istom nema plana za agrarnu politiku.

Odbor je na osnovu člana 229. stav 4. Poslovnika Narodne skupštine zaključio da podnese Narodnoj skupštini sledeći

IZVEŠTAJ

Saglasno članu 229. Poslovnika Narodne skupštine, Odbor je razmotrio Informaciju o radu Ministarstva poljoprivrede i zaštite životne sredine za period jul-septembar 2014. godine i odlučio da ga prihvati.

U diskusiji su učestvovali narodni poslanici: Marijan Rističević, Vladan Milošević, Miodrag Nikolić, Milija Miletić i Jovan Marković.

Druga tačka dnevnog reda- **Razmatranje informacije o Nacrtu pravilnika o malim proizvođačima kao subjektima u poslovanju hranom životinjskog i biljnog porekla**

Informaciju o Nacrtu pravilnika predstavio je zamenik predsednika Odbora Arpad Fremond. On je istakao da je zatražio da se na sednici raspravlja o ovoj temi, jer se radi o donošenju strateškog dokumenta koji će rešiti probleme malih proizvođača koji gazduju na površinama manjim od pet hektara. On je podsetio na praksu u zemljama EU koje na poseban način tretiraju ovu vrstu proizvođača. Cilj donošenja pravilnika treba da bude davanje dozvole za proizvodnju u određenom regionu, proizvodnju za sopstvene potrebe, pravo na prodaju, uslove koje je potrebno ispuniti i slično. Po njegovim rečima, Opština Bačka Topola ima ukupno 4352 registrovana poljoprivredna gazdinstva, od čega 2873 gazduju na površinama manjim od 5 hektara.

Atila Juhas, državni sekretar istakao je da će pravilnik definisati mogućnosti da gazdinstva postanu subjekti u poslovanju hranom i da će im omogući proizvodnju, preradu i plasman dobara u skladu sa odredbama Zakona o bezbednosti hrane. Nacrt pravilnika je završen, a u narednom periodu uslediće široka rasprava sa poljoprivrednicima sa čitave teritorije Srbije, dok se donošenje očekuje nakon usvajanja izmena i dopuna Zakona o bezbednosti hrane.

Sekretar Udruženja za poljoprivredu PKS Nenad Budimović je predstavio Uredbu za uređenje poslovanja malih proizvođača prehrambenih proizvoda i plasman njihovih proizvoda. Ova Uredba je proistekla iz zajedničkog rada Ministarstva poljoprivrede i zaštite životne sredine i Ministarstva rada, zapošljavanja i socijalne politike.

U diskusiji su učestvovali narodni poslanici: Marijan Rističević, Vladan Milošević i Arpad Fremond.

Sednica je prekinuta u 16,55 časova.

**\***

**\* \***

Sednica je nastavljena 19. septembra 2015. godine u 10,30 časova.

U nastavku sednice je predsedavao Marijan Rističević, predsednik Odbora.

Sednici su prisustvovali članovi Odbora: Zoran Antić, Marjana Maraš, Velimir Stanojević, Arpad Fremond i Sabina Dazdarević kao i Vladan Milošević i Dejan Nektarijević, zamenici članova Odbora.

Sednici nisu prisustvovali članovi Odbora: Jasmina Obradović, Veroljub Matić, Milan Kovačević, Miodrag Nikolić, Žarko Bogatinović, Milija Miletić, Đorđe Stojšić, Goran Ćirić, Jovan Marković, Milan Korać i Dušan Petrović.

Pored članova Odbora sednici su prisustvovali: predstavnici Ministarstva poljoprivrede i zaštite životne sredine: Atila Juhas, državni sekretar, Mladen Mladenović, v.d. pomoćnik ministra, Sektor za pravne i normativne poslove, Gabor Kišlinder, predsednik Opštine Bačka Topola, Janoš Žemberi i Jožef Silađi, članovi gradskog veća opštine Bačka Topola, Miladin Nešić, ombudsman Opštine Bačka Topola, predstavnici lokalne samouprave i lokalnih udruženja i asocijacija zemljoradnika kao i predstavnici sredstava javnog informisanja.

Treća tačka dnevnog reda - **Problemi poljoprivrednih proizvođača u vezi sa plaćanjem doprinosa za penzijsko i invalidsko osiguranje**

U uvodnim napomenama, zamenik predsednika Odbora Arpad Fremond je otvarajući raspravu o ovoj temi istakao da mali poljoprivredni proizvođači imaju obavezu plaćanja istog iznosa doprinosa za PIO kao i veliki proizvođači, što je jedan od problema. Takođe, problem predstavljaju nagomilani dugovi sa velikim kamatama po ovom osnovu, prinudna naplata i stavljanje hipoteka na poljoprivredno zemljište.

Miladin Nešić je izdvojio tri vrste problema, i to nedostavljanje rešenja po kojima su poljoprivrednici postali PIO obveznici, stanje poreskog duga i problem vezan za obavezu plaćanja doprinosa za PIO svakog vlasnika zemljišta iznad 0,5 hektara.

Marijan Rističević je izneo predlog da oni koji nikada neće biti korisnici penzija budu oslobođeni plaćanja doprinosa. Takođe je data sugestija da PIO obveznici budu registrovana poljoprivredna gazdinstva.

U diskusiji su učestvovali narodni poslanici: Marijan Rističević, Arpad Fremond i Vladan Milošević.

Četvrta tačka dnevnog reda – **Razno**

Pod tačkom razno, Marijan Rističević je podsetio članove Odbora na Zaključke sa ranijih sednica, a u vezi sa problemima sa radom Kompenzacionog fonda, uvođenjem prelevmana na sireve i namaze, kao i na interventan otkup svinja, pri čemu je istakao da je Odbor blagovremeno upozoravao nadležne organe na pomenute probleme.

Predsednik je najavio narednu sednicu Odbora za 7. oktobar, u Domu Narodne skupštine, kojoj će prisustvovati ministri poljoprivrede Srbije i Mađarske. Tema sastanka bi bila saradnja u oblasti poljoprivrede Republike Srbije i Mađarske, iskustvima iz predpristupnog perioda, uključujući IPA projekte.

Marijan Rističević je takođe obavestio članove da je održana prezentacija u Radarskom centru u Bajši, kod Bačke Topole, a u vezi studije izvodljivosti zajedničke mađarsko-srpske mreže za suzbijanje grada, koja je izrađena u okviru projekta "Hailnet", finansiranog iz IPA fonda. Pripremljen je i predat konkursni materijal, koji sad čeka odobrenje od Evropske komisije.

Na sednici Odbora su svoje probleme izložili i predstavnici Opštine Bačka Topola.

Odbor je povodom razmatranja ovih tačaka usvojio sledeći:

Z A K Lj U Č A K

Odbor preporučuje Ministarstvu poljoprivrede i zaštite životne sredine da u saradnji sa drugim ministarstvima što pre donese i usvoji pravilnik kojim se uređuju mali proizvođači kao subjekti u poslovanju hranom životinjskog i biljnog porekla. Odbor preporučuje ovu meru imajući u vidu da je to bitno i neophodno, ne samo zbog bezbednosti hrane već i opstanka stanovništva na selu, ravnomernog regionalnog razvoja, socijalne održivosti, održavanju tradicija, novom zapošljavanju kroz proizvodnju organske hrane, kroz preradu i pakovanje proizvoda, proizvodnju starim tehnikama, održavanju šuma i voda, zaštiti životne sredine, razvoj seoskog turizma i staranju o domaćim i divljim životinjama uz upražnjavanje dobre proizvođačke prakse.

Pošto drugih pitanja i predloga nije bilo, sednica je zaključena u 12,35 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Veljko Racković Marijan Rističević